khistorydata/jeongjo-sjw-relations huggingface dataset:
정조 3년 · 목
尙喆啓言。洪忠御史朴祐源書啓。其一。山海之邑。屢經水潦。川谷互遷。西原量付之旱田。分作水畓。其他如公山文義等諸邑。此弊同然。永同沃川兩邑。十數年前。改修田案。以此充彼。折長補短。田賦無縮。民皆便之。不必通一道改案。其中最有弊者。從長改量事也。改量一事。前後朝令。不啻申嚴。而特本道尙今未遑而然矣。御史之歸奏又如此。徑界大政。雖未能一時盡行於一道。若其受弊最甚處。次第擧行。民免白徵之冤。國無實結之縮。則豈不爲民國之幸也。更加嚴飭道臣。使之著意設施。請俾有實效。其二。堤川乃是峽縣。稅大同之以米上納。誠爲無窮之弊。依丹陽等三邑之例。請以錢木上納事也。前後道臣之以此事狀請。非止一二。而朝家之尙未許施。當初四郡之中。獨令此縣納米者。槪以開野稍廣。水田較多之故也。至者稅米。係是惟正之供。雖丹陽等納木之邑。幷不得變通。今於此邑。亦無可論。而大同則與田稅有異。御史之論啓又如此。下詢惠堂而處之好矣。予詢惠堂。鄭民始啓言。繡啓中枚擧本邑之弊者雖如此。丹陽等三邑之錢木參半。堤川之以米上納。乃是自初今排。行之已久。則當此本廳米儲苟艱之時。有難許施。且今若許施此邑。則諸道中近峽之邑。必將視此爲例。皆欲變通。一幷許之。則經用有大縮之慮。若或不許。則彼此有不均之患。自前論請。不止一二。而俱未見許。則今亦不可容易變改矣。其三。糧餉廳耆老所屯田。隨起隨稅。俾無民冤事也。餉廳耆老所。曾於甲申年間。革罷導掌分送之規。以中年總。勿論豐凶。作爲一定稅。使各其邑定式上納矣。纔過十餘年。本道民弊。聞又如此云。此則自該廳該所。就其稅重生弊之邑。定送幹事之人。與地方官眼同摘奸。詳査其陳起。更爲定稅之意請分付。其四。各邑所在各司奴婢。一依內司例。可頉者頉之。可存者存之。一體釐正事也。各司奴婢。甲午減貢時。旣有道比總之朝令。所謂道比總者。隨其生產之有無。雜頉之多寡。雖或頉給而減於此。亦必充額而增於彼。欲其奴免白徵。貢無減縮之意也。嶺南則遵行此法。猶有餘奴木。而獨本道尙不行此令。致有若爾邑宿弊之依舊自在。其後道臣之不謹奉行。誠極未安。前後道臣。爲先從重推考。一依嶺南例擧行後狀聞之意。申明分付。請俾有實效。守令營持貶褒。東西銓當爲稟處。而軍䬲虛錄。兵使李鼎炳。虞侯李潤元拿處。還逋欠之靑陽縣監李龍中。堤川縣監宋繼相。請一體拿勘。扶餘縣監李素前以曠官。旣已殿最居中。今番繡啓中亦以曠官爲目。不可無飭。請拿處。幷從之。○尙淳啓言。朴祐源書啓。監司李命植恬簡之操。堅確之政。彈壓守法。約已便民。賙賑得宜云。而道臣事體自別。置之。堤川縣監宋繼相。令脤專委奸猾。抄饑不卞虛實。報恩縣監徐退修。簽丁吏有弄奸。俵災民無不均。脤政專委猾鄕。授帖傍招勒賣。瑞山縣監朴志泓。簽丁有怨。俵災不均。鹽戶廉價販貿。松木請得作板。全義洪揵。重聽爲病。臨民之際。問答多錯。主宰不固。決訟之際。立落無常。鎭岑縣監洪成浩。防錢之自官區處。厚招民謗。寺紙之不給例價。亦致僧怨。子舍作弊。衙婢不檢。事多貽笑。有駭聽聞。振威縣令朴左源。事事顚錯。引滿太過。刑杖多失。分糶不精。吏鄕弄奸。平澤縣監兪漢膺。四載居官。一無善政。賑穀不實。飢口多怨。稱以守直。執闕徵錢。邑氓偏苦。怨聲狼藉。牙山縣監尹㫛。年衰政昏。朝記夕忘。窮春分還。間有絕巡。荒年捧稅。亦多濫觴。怨言頗騰。不可因置。沔川郡守鄭東顯。臨事每患委靡。落庭初無定敎。而一任倉奴作弊。分糶故値犯昏而莫察奸吏瞞告云。此九邑守令幷罷黜。靑陽縣監李龍中。年衰政昏。醉多醒少。全沒頭緖。吏橫民困。監營給災中。四十五結零。一任下輩擅弄。白地徵稅。怨載道路云。大臣旣請拿處。而不可仍置。爲先罷黜。其罪狀令攸司稟處。泰安郡守柳榮鎭。前已罷黜。今方行査。今無可論。公山判官李德鉉。官無滯報。民不憂飢。約己節用。思革補役之弊。均災減稅。務盡惠民之道云。治績誠爲嘉尙。似當施以陞敍之典。而事係恩賞。不敢擅便。恭俟上裁。其餘三十六邑守令。旣無優異之績。又無大段顯疵。請幷置之。從之。○徽之啓言。朴祐源書啓中。洪忠兵虞侯李潤元。兵使李鼎炳事。大臣旣已稟處。不必更達。而西原營將李亨默。忽於治盜。疏於飭敎。無故軍民。間多橫罹。閭里之間。頗有怨聲。不可仍置。罷黜。洪忠水使柳鎭說。洪州營將李尙履。公山營將李邦祚。平薪僉使許圭。安興僉使尹勉矩。所斤僉使崔奎文。馬梁僉使林道亨。舒川萬戶金萬衡等。俱有可稱之績。別無卓異之事。請幷置之。從之。
정조 3년 · 강
重推戶曹判書金華鎭。
정조 3년 · 목
承旨鄭民始啓言。昨日戶曹糧餉廳文書之趁不考入。計士之終不待令。達曉遲滯。不能檢飭之失。在所難免。戶曹判書金華鎭請推考。敎以。從重推考。
정조 3년 · 강
差下糧餉廳釐正堂上鄭民始。
정조 3년 · 목
領議政金尙喆啓言。糧餉廳方有釐正事。堂上以左承旨鄭民始差下。與戶判訓將請相議擧行。從之。
정조 3년 · 강
命仁川行宮庫舍修補。遣戶郞量宜酌定。內帑錢散債蕩減。
정조 3년 · 목
領議政金尙喆啓言。仁川行宮庫舍。已命宣傳官看審。而旣無道臣句管之事。其所隨毀修補。自本府獨爲擧行。雖未嘗當初設施之事例。論以事體。終涉苟簡。爲先發遣戶曹郞廳。公廨繕理之道。凡百措置之節。去其不緊。量宜酌定。爲永久無弊遵行之道。似爲得宜。以此請分付該曹。從之。敎以。仁川行宮內庫摘奸宣傳官書啓。旣已稟處。而其中本府內帑庫所在錢。散債民間。累經年歲。殖利之際。徵孫徵族。爲弊不貲。且與官府經用有異。特爲蕩減。
정조 3년 · 강
許施畿營北漢餉還加分之請。
정조 3년 · 목
領議政金尙喆啓言。卽見京畿監司鄭昌聖報備局。北漢東西門外。楊州神穴等四面民戶。每年必受山城之餉還。而以新捧之不多。該廳防塞。目下民事。萬萬可悶。枚擧該牧使報狀。而請得北漢米一千一百石矣。此是留庫中加分。則該廳勢難擅許而麥前民命。有不可不念。依所請許分之意。請分付總廳。從之。
정조 3년 · 강
命大關嶺設施等節。待明春擧行。
정조 3년 · 목
領議政金尙喆啓言。卽見江原監司李亨逵報備局。則大關嶺設施節目成出上送。而江陵賑政方張。燔瓦伐木建倉等節。待明春經紀爲辭矣。卽今事勢。誠如道臣所報。何以爲之。敎以。更觀今年年事。待明春擧行。
정조 3년 · 강
命咸鏡監司趙㻐正二品窠加望。
정조 3년 · 목
領議政金尙喆啓言。顧今朝著崇品。不爲不多。當品正卿。極其苟艱。如咸鏡監司趙㻐。文雅淸愼。不但素負人望。關北一路之治。聞亦挽近罕有。如此之人。不可久置外庸。合有陞擢之道。敢達矣。從之。敎以。正二品窠加望。
정조 3년 · 강
遞判義禁李徽之。知敦寧具允鈺。差下備堂蔡濟恭等。
정조 3년 · 목
領議政金尙喆啓言。判義禁李徽之多兼劇務。知敦寧具允鈺方在藥院。幷姑許遞。司直蔡濟恭洪樂性備局堂上還差。吏曹參判兪彦鎬。副司直李性源。請亦爲差下。從之。
정조 3년 · 강
判下　太廟夏享親行時。軍令磨鍊啓稟。
정조 3년 · 목
因兵曹判書李徽之啓稟。敎以。禁御兩營留陣。訓鍊都監隨駕。又因啓稟。敎以。馬軍三哨。步軍四哨。禁軍二番隨駕。留陣則騎士二番。步軍二哨磨鍊。又因禁軍及各營餘軍啓稟。敎以。置之。
정조 3년 · 강
命錦伯李命植虎皮賜給。判官李德鉉準職除授。洪州牧使鄭景淳特賜璽書表裏。
정조 3년 · 목
敎曰。本道素稱難治。而以繡啓觀之。其能堅確不撓。彈壓列郡者。極可尙也。洪忠監司李命植。大虎皮一令賜給。又敎曰。公山判官李德鉉。治法爲守令最云。該曹才請陞敍。其在獎勸之道。宜有殊異之褒。準職特爲除授。洪州牧使鄭景淳。稔知其善治。而以今繡啓觀之。尤可見不負簡畀之意。特賜璽書表裏。庸施嘉尙之典。
정조 3년 · 강
命宋載績妻洪氏及張溟★(亢+羽)旌閭。
정조 3년 · 목
禮曹判書李重祜啓言。湖西御史朴祐源書啓中。孝行貞烈旌閭事啓下矣。報恩士人宋載績妻洪氏。其夫死。以死自誓。而只以三歲穉子之故。未得自裁。夫死四朔。兒亦繼夭。同穴之志。至是益決。自縊於兒屍之側云。其員烈合有旌閭之典。結城縣吏張溟★(亢+羽)。自兒時已有至行。及父六十。遭父喪。血淚所測。苫席盡腐。其妻裴召史。當溟★(亢+羽)之病。斫指灌血。少延其壽。及其居喪。能盡誠禮。其女年纔十四。當其母病。斷指注血。俾得少甦。出嫁後。其姑疾革。又爲斷指。一門孝烈。三人幷萃。殊甚嘉尙。而此三人。本道道臣已爲啓聞。蒙給復之恩。今又旌閭。似或過重。臣意則置之爲好。請下詢大臣處之。予詢大臣。領議政金尙喆啓言。御史歸奏旣如此。其在樹風聲之道。何可防塞。死於孝烈者。宜施旌閭之典。若其生者。已蒙給復之恩。更無可以加此者矣。左議政徐命善啓言。繡衣所聞。必當眞的。旣已採訪之後。何惜優異之典。分等其存沒。特賜處分。誠好矣。從之。敎以。張溟★(亢+羽)則特爲旌閭。其妻與女生存者。令本道食物從厚題給事。自政院下諭。
정조 3년 · 강
命芸閣窠除出以檢書官啓下。
정조 3년 · 목
提學洪國榮啓言。臣以本閣有仰達者矣。本閣自有所重。而凡係黼黻治猷之道。比他尤別。雖胥史輩。必擇其有文筆者。蓋欲備任事之末也。且天之生才。各適其用。見今一名中人。有文識者不爲不多。但局於仕路。未試其蘊。良可惜也。況芸閣旣屬本閣外閣。則其考準之任。亦甚緊重。就芸閣窠中除出四窠。名以檢書官。以一名中可合者。擇差啓下。仍定朔數。遷轉於吏文學官幾窠及能麼兒郞廳幾窠。示淸朝愛才之意。參秘閣編書之任。似不害於懋實之政。下詢大臣後。請成節目擧行。予詢大臣。領議政金尙喆啓言。提學所達。旣無更張之弊。而聖世惜才之意。渠輩疏滯之道。兩得其宜矣。左議政徐命善啓言。此不但收拾人才而已。亦足爲實餙文治之一端。依所達成節目擧行好矣。從之。
정조 3년 · 목
刑曹判書尹東暹啓言。結城居李璟韓後良。洪州居進士金默行。林川居兪纉柱等四人。或爲量賊之親査切姻。或借助奴馬於亡命之賊。或初旣與量賊爛熳從遊。後復無忌憚。出入京闉。或於凶逆伏法之後。率置其女於籬下。尙不斥絶。或以其祖之年譜修潤。托諸量賊。自製跋文。稱字稱號。極其稱道。且於李基敬之欲移湖中也。要作西道主人。與量賊瓜葛相繆之計者。究厥心腸。萬萬叵測。至於扶餘縣在囚罪人金奎五。移附量賊。結爲死友。繡啓臚列。極爲嚴正。決不可尋常處之。李璟等五人。以御史別單中辭意。具罪目發關分付於該道道臣。請幷各別嚴刑。絶島遠配。從之。
정조 3년 · 강
放定配罪人元啓葳。
정조 3년 · 목
領議政金尙喆啓言。定配罪人元啓葳當初處分。不過飭勵下敎。特示聖意。請放送。從之。
정조 3년 · 강
命儒賢上來時給馬。
정조 3년 · 목
敎曰。今月將晦。儒賢自當登途。自水原上來時給馬事。下諭于京畿監司。
정조 3년 · 강
中批。以洪樂性爲判義禁。
정조 3년 · 목
敎曰。行可直洪樂性。判義禁除授。牌招察任。又敎曰。滯囚可悶。金吾堂上。待下批牌招開坐。又敎曰。判義禁洪樂性。特敎開坐。如是違牌。誠甚未安。更爲牌招開坐。
정조 3년 · 강
命湖西設賑邑守令。待下批不多日內辭朝。榻敎也。
정조 3년 · 목
以趙㻐爲知敦寧。宋載德爲高陽郡守。李義質爲沔川郡守。洪秉文爲振威縣令。金復根爲牙山縣監。李天穆爲報恩縣監。李得源爲全義縣監。朴始榮爲堤川縣監。趙重岱爲鎭岑縣監。金斗烈爲平澤縣監。李命瑀爲靑陽縣監。呂善亨爲瑞山縣監。李性源爲副總管。蔡顯五爲都總管。吳載熙爲洪忠兵使。○敎曰。今日政下批新除守令。皆令明日來待。
정조 3년 · 강
飭承宣做錯之事。
정조 3년 · 목
敎曰。日前以坐直承旨之誤下判付。有飭敎矣。其後判下。亦不如式。雖以昨日事言之。各道設賑狀啓之判下。做錯甚多。縱由一二承宣新入生疏之致。而不察則非細。且聞判付之違格。每在持公事入侍時云。與其未諳之事。例缺難鍊熟。毋寧叩問解事院吏之爲寡過。此亦問禮問官之義。固何難哉。以此令新資承旨知悉。惕念擧行。因此有定式者。今後本院各房。集錄該房合行判下事例。作爲笏記。大小入侍。必皆持入。以爲審考之地。此似無稽之事。然笏之爲義。所以記忽備忘也。古者君之朝臣。臣之朝于君也。各有記備之禮。而其制君方而臣詘。作爲簿物焉。君猶然矣。況臣下乎。以是上之宣旨。謂之備忘。下之奏事。稱以忽記者。昉自唐宋。而稱名之意義。實有所據。則今兹之敎。曷嘗有無稽之歎乎。依此知悉。亦爲裁之故事。
정조 3년 · 강
重推錦伯李命植。北伯趙㻐。
정조 3년 · 목
敎曰。在道臣之道。體九重宵旰之念。賑事形止。飢口數爻。逐朔登聞之爲可。而畿伯嶺伯則開賑後三四次登聞矣。至如江原道狀啓。不過二次。語又甚疏略。已極未安。而又若洪忠咸鏡道。則一番開賑云云之後。更無狀本。必是道各異例之致。借同然矣。旣忽拔例之責。洪忠監司李命植。咸鏡監司趙㻐從重推考。令該廳申飭設賑諸道。使之均一規例。續續登聞事。分付。
정조 3년 · 목
予曰。昨日湖西守令多出。其所遞改。雖是爲民之事。而迎送之節。反爲民弊。此等事誠可悶矣。國榮曰。事雖可悶。而在法當罷。末如之何矣。予曰。持公事入侍時。承旨每有誤書判付之患。故昨有下敎。而大抵笏記。卽記忽備忘之謂也。該房各書笏記。入侍時持入。豈不便好耶。國榮曰。昨日下敎果好矣。
정조 3년 · 강
召見守令邊將于熙政堂。
정조 3년 · 강
召見內閣提學徐命膺。直提學兪彦鎬。直閣鄭志儉于奎章閣。
정조 3년 · 목
予謂命膺曰。 誌狀何至今不爲乎。命膺曰。此是文衡之任。而臣旣遞職。故有所不敢矣。予曰。雖非時任文衡。有何不可之端乎。命膺曰。臣意則旣有前例。設局擧行似好矣。予曰。此是奎章閣所關之事。則臣何可固辭乎。 璿源譜略跋文亦爲製進。予曰。 誌狀直閣卽爲奉往于芸館。予曰。來待諸臣副司直徐浩修沈念祖柳義養入侍。予曰。予於宋史有撰輯者。而尙未訖工。中輟可惜。卿等分帙各撰。而一提學亦看檢主管好矣。命膺曰。此若成書。則印出似好矣。予曰。二十一代史雖好。而卷帙太多。有難考見。抄成一書則似好。而工夫甚難矣。命膺曰。俄聞知申之言。芸館唱準變通事誠好矣。予曰。名之以校正官耶。命膺曰。知申以爲。檢書爲名似好云矣。予曰。好矣。予曰。糧餉廳事。何以爲之乎。承旨鄭民始曰。今日未及齊會矣。予曰。糧餉廳錢穀。合而計之。則將爲數萬餘兩。而一年所費。不過六七千兩。則多有餘儲。而無去處何也。承旨洪國榮曰。此必歸於尾閭而然矣。此後則作爲定式。以餘敎送于戶曹。盡爲封不動似好矣。
정조 3년 · 강
命淑昌宮冠禮。以四月十六日定行。
정조 3년 · 목
敎曰。淑昌宮冠禮日字。以來月內擇入。○禮曹以來四月十六日推擇啓稟。允之。敎以以此日定行。
정조 3년 · 강
四學儒生幼學鄭時協等一百九十七人。上疏請李縡建院。賜批。
정조 3년 · 목
疏略曰。天之生大賢。爲生民也。衛世道也。國之有祀典。重斯文也。崇儒化也。若文正公臣李縡。豈非係天運而關世敎者耶。惜乎其純粹之學。經濟之才。固守東岡。而不爲當世之用。此固志士仁人之恨。而肆我殿下。自在春邸。默契聖束。代聽之初。不待太常之狀。而特施節惠之典。是豈非知之深而信之篤故也耶。是必將俎豆以享之。華額以扁之。以盡其崇報之道。而前後章甫之請。爲靳一兪者。獨何歟。亟擧數椽妥靈之所。以爲多士矜式之地者。夫誰曰不可。況乎儒賢之筵奏旣勤矣。章甫之疏籲亦屢矣。此可見公議之所同然。而非出於阿好之私也。伏願深軫斯道之重。特許臣等之請。建院于龍仁之寒泉。使八域士民咸知尊賢宗德之意。批以。旣以量處爲批。則何不俟量處之敎乎。退修學業。
정조 3년 · 강
遞吏曹參議金亮行。
정조 3년 · 목
敎曰。堂錄不可無銓堂。而參判有情勢於圈事。參議在外。吏曹參議金亮行。今姑許遞。以在京無故人。今日政差出擧行。
정조 3년 · 목
以柳戆爲吏曹參議。
정조 3년 · 강
行都堂會圈。領議政金尙喆。左議政徐命善。左參贊黃景源。弘文提學李徽之。吏曹判書鄭尙淳。參議柳戆。
정조 3년 · 목
五點。金翊休權以綱柳誼鄭淵淳韓晩裕柳孟陽尹行元徐有成沈樂洙李敬一李殷模趙鼎鎭洪文泳。以上取十三人。
정조 3년 · 강
命前正言沈墣令禁府擧行。
정조 3년 · 목
刑曹啓言。因兵曹啓辭。前正言沈墣鳴申聞鼓。令攸司稟處事命下矣。墣係是朝官。令義禁府請擧行。允之。
정조 3년 · 강
勘放時囚鄭東藎。
정조 3년 · 목
義禁府啓言。鄭東藎照律。杖一百杖贖。告身盡行追奪。流三千里定配。私罪施行。敎以。功議各減一等。
정조 3년 · 목
予曰。堂錄何如。國榮曰。可合者盡爲之矣。予曰。金宇鎭之見拔。豈不可惜乎。國榮曰。領相以親嫌拔之。而誠可惜矣。予曰。玉堂有闕乎。國榮曰。姑無見窠。而聞有在外者矣。予曰。金宇鎭勢將除授矣。國榮曰。同副承旨今日爲病狀。而聞有實恙云矣。予曰。當許遞矣。予曰。糧餉廳事何以爲之乎。民始曰。臣於今日又將坐直。故姑未爲之矣。予曰。取見文書則各道收稅之不均。誠怪矣。民始曰。以屯畓之故。所捧果不均。而至於全羅道之收稅。尤不成說矣。予曰。餉廳事。何以釐正則好耶。民始曰。詳計都監所費之數。劃送都監。其餘則使戶曹作爲封不動之外。無他道矣。予曰。善爲釐正。成出節目好矣。民始曰。淑昌宮冠禮時。別無自外擧行之事。故儀曹亦無儀注。而　先朝己卯年。以不爲問安。有飭敎。故爲問安。今番雖無朝廷問安。政院玉堂似當爲之矣。予曰。唯。
정조 3년 · 강
諸承旨持公事入侍于誠正閣。仍行召對。承旨金思穆。玉堂金履禧。假注書徐鼎修。史官徐龍輔鄭東浚。
정조 3년 · 강
中批以金宇鎭爲副修撰。
정조 3년 · 목
敎曰。旣入弘錄。且其文學。合置經幄。豈以首相之子。見漏於都堂乎。在外玉堂許遞。副司果金宇鎭。副修撰除授。
정조 3년 · 강
遞承旨李在學。以徐有防代之。
정조 3년 · 목
敎曰。同副承旨許遞。前望單子入之。又敎曰。新除授承旨玉堂。牌招察任。
정조 3년 · 강
以徐浩修爲咸鏡監司。備薦也。
정조 3년 · 강
有政。吏曹判書鄭尙淳。參判兪彦鎬進。
정조 3년 · 목
敎曰。新錄已過。玉署未備。請由玉堂許遞。政官牌招開政。與未差之代一體差出。○以鄭淵淳爲校理。李殷模爲副修撰。宋煥翼爲原州判官。
정조 3년 · 강
放時囚趙瑗。配朴宗厚等。
정조 3년 · 목
義禁府啓言。時囚趙瑗。不能檢飭。莫重火藥燒燼之數。至於一千六百餘斤之多。以此照律。罪杖八十徒二年。公罪收贖放送。朴宗厚本道査啓中。還穀料理。有難摸捉。災結幻弄。亦無端緖。則兩件事雖曰脫空。稅米未捧條及移劃米推移上納一款。揆以公法。難免挪移之罪。流來反作。至於千餘石之多。而掩置不報。以此照律。杖一百收贖。告身盡行追奪。羅州牧流三千里定配。請押送。允之。敎以。如有功議。各減一等。又啓言鄭東藎前以他罪鎭川縣定配矣。以今番所犯減二等。杖九十收贖。告身盡行追奪。依前配所。徒二年半定配。請押送。允之。
정조 3년 · 강
王大妃殿進御一錢五分重人蔘粟米飮。命一貼煎入。榻敎也。
정조 3년 · 강
命加味養胃湯一貼煎入。
정조 3년 · 목
國榮曰。湯劑連爲進御。益有差勝之意乎。予曰。然矣。予曰。左承旨何不肅謝云乎。國榮曰。有子病勢。難行公云矣。予曰。鄭宇淳昨夜入侍。眼昏特甚。承旨之任。決不可爲。故移除敦寧都正矣。國榮曰。承旨之任。似難爲之矣。予曰。書狀之任。善爲之云矣。國榮曰。然矣。
정조 3년 · 강
遞承旨蔡弘履。以洪檢代之。
정조 3년 · 목
敎曰。承旨蔡弘履許遞。禮曹參議洪檢除授。又敎曰。新除授承旨牌招。
정조 3년 · 강
命未下直守令邊將今月辭朝。
정조 3년 · 목
敎曰。未下直守令邊將。皆令今日內辭朝。守令中如有一司未署經者。一司除署經下送。
정조 3년 · 강
召見下直守令邊將于熙政堂。
정조 3년 · 목
予曰。守令進前。安城郡守李昌中等進伏。予曰。生民休戚。係於守令之賢否。則百里之任。不輕而重矣。爾等須下去勉旃也。予曰。邊將進前。永宗僉使許侙等進伏。予曰。爾等下去勉旃。無負朝家差遣之意也。予曰。注書出去。與玉堂上下番。持召對册子入侍也。假注書徐鼎修出來分付。還入奏曰。玉堂上下番。俱以實錄郞廳晝仕出去。尙未入來云矣。
정조 3년 · 강
重推校理南鶴聞。副修撰沈煥之。
정조 3년 · 목
右副承旨徐有防啓言。朝者召對命下。而入直玉堂。早已晝仕出去。故自本院有所稟啓。更下召對之命。又以不入來爲稟。職在講讀之任。如是稽忽。事極未安。今日入直玉堂。請竝從重推考。從之。
정조 3년 · 목
敎曰。朝命召對。而以玉堂之晝仕出去停之矣。今則日已向夕。故意謂來待。復命召對。而尙不待令云。揆以事面。有難等待。俄者再次召對下敎置之。
정조 3년 · 강
以沈煥之爲接慰官。口傳也。
정조 3년 · 강
弘文館以繼講册子收議啓。
정조 3년 · 목
本館啓言。繼講册子問議事命下矣。就議于領事及儒臣處。則領議政金尙喆以爲。繼講册子次第。旣有已行之法。必有儒臣獻議之言。毋拘宿講。宜遵故規。臣何敢妄論。左議政徐命善以爲。經筵官旣以獻議。臣無容更貢別見。戶曹參判宋德相以爲。臣於筵席。微發其端矣。朱子讀書次第。以孟子繼論語之後。今此筵講。雖是因前熟複者。恐不可更容他說矣。工曹參議金亮行以爲。臣顓愚不學。詢問之下。不得有所論列。只自震越而已。執義兪彦鏶以爲。宿病添劇。昏不省事。未得仰對。惶恐之極。死有餘罪。掌令金鍾厚以爲。前此不以先論語未免失序。深爲可惜。到今追補。義則當然。蓋其爲書。最爲進德之本領。爲治之根基。今若於論語後。進講大學。乃繼以孟子。則其於讀書次第。庶乎完備云矣。敎以。待儒臣造朝。更爲稟處。
정조 3년 · 강
命殿牌作變罪人。自本道行刑前例知入。
정조 3년 · 목
義禁府啓言。咸鏡監司趙㻐狀啓據。刑曹粘目內。殿牌作變罪人鄭江。令本府稟處事允下。而時囚於咸興府云。請依例拿來。敎以。雖不拿來。自本府行刑。亦有前例乎。知入。
정조 3년 · 강
命時囚柳爾胄施威嚴問。
정조 3년 · 목
因義禁府時囚柳爾胄更招啓目。敎以。如渠蟣蝨之賤。敢於特敎口招之下。肆然發明之狀。萬萬痛駭。因備邊郞之回奏。詳知其委折。則渠焉敢隱刮奏對之備郞。有若初無是事者然乎。且觀供辭。節節頑悍。大抵營將之棍治土民。固非大罪。今此盤問者。以渠不但不畏朝令。乃反重治遵朝令防禁人之罪也。宜卽據實直招。而豈敢謂朝家可欺。一味游辭。又以如渠卑賤。每於納招。必請行査。此等汎濫之徒。決不可尋常處之。更招時。姑不依啓目加刑者。猶是失刑。爲先施威嚴問。若復如前。則當直爲加刑。期於得情。以懲無嚴之習。以此發問目捧招。
정조 3년 · 강
命崔命達放送。李尙鳳明査公決。
정조 3년 · 목
刑曹啓言。觀此京畿監司鄭一祥啓本。春川居崔命達。稱以上疏。呈納路傍。紀綱所在。萬萬無嚴。令道臣依律嚴處之意。請分付。敎以。雖甚猥越。何必遠配。參酌放送事。分付該道臣處。又因龍仁居李尙鳳鳴申聞鼓事納供。敎以。令該道臣明査公決事分付。
정조 3년 · 강
詣仁政殿。行　太廟夏享誓戒。
정조 3년 · 목
具遠遊冠絳紗袍。乘輿出仁和門。詣仁政殿階上降輿。就板位行禮。讀誓文官。吏曹判書鄭尙淳。讀誓文。刑曹判書尹東暹。莅之讀訖。降復位。乘輿由仁和門還內。
정조 3년 · 목
予曰。使臣今日入來云乎。國榮曰。然矣。予曰。庶類事。賢關稟處。旣無別白。勢將收議於山林矣。國榮曰。此果好矣。予曰。宋史校正。已始之云乎。國榮曰。姑未聞之矣。予曰。史記中二十一代史果好矣。而抄成一册。則將爲便覽之資矣。國榮曰。工夫甚大段矣。予曰。檢書官從速差出好矣。國榮曰。當與一提學相議。成出節目矣。
정조 3년 · 강
諸承旨持公事入侍于誠正閣。仍召見回還冬至使。上使鄭光漢。副使李秉模。
정조 3년 · 목
予曰。萬里行役。無事回還。誠可幸也。光漢等曰。王靈攸曁。得免顚沛矣。予日。皇帝政令何如云耶。光漢曰。政令之間。雖不無老昏處。而大體則總攬綱紀。一事不遺。可謂英明矣。予曰。亦或有文治之可觀者乎。光漢曰。大體言之。則財賦爲上。武力次之。文治則爲末矣。予曰。見其太學乎。光漢曰。殿廡金碧。可謂炫耀。而賢關黌舍。無一守護之人矣。予曰。書狀何時當入來乎。光漢曰。不久當復命矣。
정조 3년 · 강
副修撰金宇鎭。疏辭特除瀛館之任。賜批。
정조 3년 · 목
批以。今者特除。乃循公議。豈私乎。爾其勿辭。卽爲察職。
정조 3년 · 강
行召對于誠正閣。承旨徐有防。玉堂南鶴聞李殷模金宇鎭。假注書徐鼎修。史官徐龍輔鄭東浚。
정조 3년 · 목
講近思錄。○敎曰。謝恩玉堂召對。同爲入侍。予曰。曾在春坊時見之。而已知其夙成矣。宇鎭曰。臣沖騃無能。猥叨極選。左右思量。萬無稱塞之望。以是憂懼矣。予曰。經學之任。非但文學備顧而已。啓沃君德。隨事論思。無非職責之所當爲者。爾須益勉淬勵。補予不逮。是所望於爾也。
정조 3년 · 강
命庶流序齒事。廣議諸儒賢劃定。
정조 3년 · 목
成均館啓言。三道儒生黃景憲等上疏。令賢關稟處批下矣。招致諸生。傳宣批旨。各詢所懷。則諸生等以爲。今此黃景憲等疏。廣引先正諸臣及前後縉紳之論。作爲稱冤之張本。而此乃指謂銓注間通塞。則固非臣等所可容議。至於太學齒坐。則臣等微末後學。何敢創出異見乎。年前因外邑校儒之先爲發文。會議齋中。有所回答。而臣等只欲遵守舊規云。諸生之言如此。請置之。敎以。庶流以序齒一事。推上朝廷。故向令賢關稟處。而語無別白。有難適從。且此與朝廷官爵大有異焉。亦甚關於作人成敎之方。而事係士論。林下諸儒臣必有所商量者。其令賢關廣議諸儒賢。劃卽決定。俾不億其類。得免茹冤。干和之歎。
정조 3년 · 강
命領敦寧子令銓曹待窠首擬。
정조 3년 · 목
敎曰。孝謹恬雅。予於領敦寧見之矣。近聞遭艱。心庸傷念。其子曾有承傳。而尙未除職云。其令銓曹待窠首擬。庸示予爲大臣之意。
정조 3년 · 강
命連山縣監朴宗厚附過還官。
정조 3년 · 목
義禁府以宗厚定配啓稟。敎以。朴宗厚事。初草記欲爲提敎。而以混下之致未果矣。宗厚於臺啓論列之本罪。旣皆脫空而至若兹事。不過本道臣之因此換穀之査實。得他已勘之舊逋也。元不係於本罪矣。若論其不能摘發於他事之前。則勿論覺不覺之別。監司守令均有其罪。當初狀聞中。道臣之不自請罪者。殊涉未安。該監司推考。本事不特左矣。其在待道臣之道。如是下敎。而守令如法發配。則道臣實有難安之端。且所坐之罪。足有可恕之端。連山縣監朴宗厚本律。以公罪勘處。帶職附過還官。
정조 3년 · 강
命三日製通方外事。卽爲分付。
정조 3년 · 목
予曰。今日三日製。雨勢如此。儒生之沾濕可悶矣。國榮曰。然矣。而近日霧氣。爲麥甚悶。今日之雨誠幸矣。予曰。弘文提學入來乎。國榮曰。俄已入來矣。予曰。此與賜第有異。箴銘頌等題。亦無妨耶。國榮曰。然矣。予曰。禮房承旨已進去於隸儀乎。國榮曰。已進去矣。
정조 3년 · 목
敎曰。右承旨持此書題。與弘文提學偕往泮宮。儒生試取以來。○以王配于京爲頌題。
정조 3년 · 강
命召對後科次。雨具勿禁。
정조 3년 · 목
敎曰。昨日欲爲。而未果矣。召對後。當爲科次。召對詣閤。又敎曰。若雨來則雨具勿禁事分付。
정조 3년 · 강
行召對于誠正閣。仍行科次。承旨洪檢。玉堂李度默鄭志儉。假注書徐鼎修。史官金勉柱李信祜。
정조 3년 · 목
講近思錄。○予曰。都承旨入侍。試所承旨與弘文提學。入侍科次。予曰。受券幾何。弘文提學李徽之曰。三百餘張矣。予曰。許多試券中。別無善製者。是可怪也。國榮曰。久不出頌題。故科儒多不習於四字文而然矣。予曰。雖無超等之文。必須精詳考覽。無或有實才見漏之歎也。予曰。如已盡考。則仍爲合考也。敎曰。三日製居首進士葵一揆。直赴會試。次上入格幼學權一性。紙三卷筆五衼墨三笏賜給。
정조 3년 · 강
皇壇大祭。命初六日親押。
정조 3년 · 목
敎曰。再明日 皇壇大祭親押。與 元陵忌辰正日相値。初六日親押於北苑。仍於此處乘輿。從永肅門。詣 享所。省牲器。還入摛文院齋宿。 祭夜復自永肅門詣 皇壇行祀。該房知悉。
정조 3년 · 강
命親祭時侍衛禁軍。以入直待令。
정조 3년 · 목
兵曹判書李徽之啓言。今此 皇壇親祭時。侍衛禁軍全數磨鍊乎。敎以。只以入直待令也。
정조 3년 · 강
命禁軍只令行祭時扈衛。
정조 3년 · 목
因兵曹禁軍扈衛草記。敎以。今番與留宿齋殿時有異。只令行祭時扈衛事。分付。
정조 3년 · 강
遣承旨詣 元陵奉審。
정조 3년 · 목
予曰。訓將何當入來乎。國榮曰。動駕前似未及入來矣。國榮曰。咸鏡道加分狀啓。以草記稟處似好矣。予曰。予果忘却矣。予曰。咸鏡監司加分狀啓。今日內草記回啓。予曰。見史官書啓。儒賢姑不登途矣。國榮曰。旣往之後。勢難趁卽還來矣。
정조 3년 · 강
事變假注書張至顯。以戶曹參判宋德相附奏馳啓。
정조 3년 · 목
狀啓以爲。敬奉聖諭。馳往傳諭于水原東北面萬義村戶曹參判宋德相所住處。則以爲近侍遠臨。傳宣聖諭。勞問招徠。奉讀未半。感惶罔措。在臣之義。豈敢遲延時日。以爲偃便。而目下病狀。實無登途之望。稍俟病間。謹當趨造云。故敢此馳啓。轉向驪州吏曹參議金亮行所住處事。
정조 3년 · 강
以海溪君★(火+集)。李重祜雲山君楢。爲都總管。尹坊爲副總管。口傳也。
정조 3년 · 강
許施關北折米五萬石加分之請。
정조 3년 · 목
備邊司啓言。咸鏡監司趙㻐狀啓。回啓事命下矣。折米五萬石加分之請。較量一道留庫之穀。不甚過濫。依狀請擧行之意。請分付。允之。
정조 3년 · 목
予曰。今日追慕之懷倍切矣。予曰。今日次對。以國忌頉稟。廟謨無時急者云乎。國榮曰。別無時急事矣。予命讀明史。予曰。皇明之立國規模。苛刻太甚矣。國榮曰。然矣。予曰。燕王功臣。誰爲第一乎。國榮曰。僧道衍。楊士奇爲第一功臣矣。予曰。方孝孺之不書卽位詔。誠難矣。國榮曰。忠節誠壯矣。予曰。如卓敬之類亦難矣。國榮曰。燕王養士三十年。惟得一卓敬。燕王雖誅殺。而亦知其忠烈之難矣。
정조 3년 · 목
予曰。今日風勢甚不佳。而雨意亦多矣。國榮曰。皇壇祭享日。自前如此矣。
정조 3년 · 강
詣北苑行親押。仍詣 皇壇省牲省器。還詣摛文院齋宿。
정조 3년 · 목
具翼善冠袞龍袍。乘輿出宜春門。詣北苑。降輿就褥位。親押訖。敎曰。香亭子及儀仗。皆令入之。自此處仍爲陪進。此後亦依此例定式也。○予親傳香祝訖。敎曰。當詣摛文院改服。該房知悉。○乘輿詣摛文院。改具冕服。仍詣 皇壇。至朝宗門外降輿。由冽泉門。入就板位。行望位禮訖。詣 壇上奉審。仍省器省牲訖。出冽泉門朝宗門。乘輿還摛文院。降輿入齋室。
정조 3년 · 강
召見閣臣于摛文院。提學徐命膺洪國榮。直提學鄭民始。直閣鄭志儉。待敎徐龍輔。
정조 3년 · 목
予曰。本院創設之後。今始臨幸。故召見卿等矣。命膺等曰。玉趾親臨。前席賜對。不勝欣感矣。今日事不可無光喜之擧。故臣等方欲以此奉進謝箋矣。予曰。明日當進箋乎。命膺曰。然矣。予曰。進箋儀注。預爲磨鍊乎。命膺曰。今方磨鍊矣。予曰。明日當於奎章閣親臨受箋。侍衛安徐。只承旨史官以黑團領待令。時刻待下敎入之事。禮房知悉擧行也。予曰。初臨本院。召見閣臣。故略述予意。構下短篇。卿等以次賡進也。予命檢書下御製詩。命膺曰乘輿俯臨。宸章煥宣。此非特一院之榮幸。實是曠古之美事。臣等忝叨內閣。獲覩盛擧。榮感之極。不知所達矣。予曰。奎章閣司卷以下員役。一幷書入也。
정조 3년 · 강
命通禮汰去。代口傳差出。
정조 3년 · 목
左承旨洪檢啓言。通禮不卽待令。事極駭然。請從重推考。敎以。入來通禮推考。不待令通禮汰去也。○敎曰。通禮汰去。代令該曹口傳差出。
정조 3년 · 강
重推承旨洪檢柳義養。
정조 3년 · 목
敎曰。雖以擧行等事言之。當稟而不稟。不當稟而稟。其餘擧行。極涉稽忽。該房承旨。當該承旨。一幷從重推考。
정조 3년 · 강
以宋瑋明爲懷仁縣監。具以謙爲黃海兵使。
정조 3년 · 목
敎曰。守令兵使有闕。代口傳差出。
정조 3년 · 목
狀啓以爲。敬奉聖批。馳往傳諭于驪州邑內吏曹參議金亮行所住處。則以爲史官臨宣前疏之批。辭旨之懇。責勉之重。尤非如臣微末所敢承當。臣雖迷頑。其何敢一向縮伏。不思所以仰承德意也哉。顧臣痰癖已成癃痼。雖欲强起。其路無由。從當以一疏仰祈恩命之收還云矣。旣承偕來之命。姑爲仍留之意。馳啓。
정조 3년 · 목
前夜四更。具冕服。乘輿至朝宗門。降輿入就板位。行四拜禮。詣盥洗位盥洗。詣 太祖皇帝神位前。三上香。執酌獻酌。大祝讀祝訖。仍詣 神宗皇帝。毅宗皇帝神位前如上儀。降復位。亞獻終獻如禮訖。行四拜。詣望燎位燎祝訖。入小次改具翼善冠袞龍袍。出朝宗門。乘輿入宜春門還內。
정조 3년 · 목
予曰。閣臣謝箋。今日爲之乎。國榮曰。未及構草云矣。國榮曰。初十日次對。明再明間進定似好矣。予曰。方欲下敎矣。
정조 3년 · 강
御奎章閣。受閣臣進箋。
정조 3년 · 목
具翼善冠袞龍袍。乘輿詣奎章閣。陞座訖。閣臣奉箋。入庭行四拜。宣箋官奉箋陞閣。置卓子上。讀箋官讀箋文。樂作。閣臣四拜訖。○予曰。閣臣引見。予曰。今日事自有本閣以來初有之事也。且聞箋文亦有正副二本云。此可見閣臣文華之富贍矣。提學徐命膺曰。臣等亦以爲得免鹵莾之譏云矣。予。曰。此旣初有之事。故仍爲召見卿等矣。仍命宣醞。予曰。我朝儀文。皆效宋朝故事。而至於內閣。 列朝以來。尙未遑焉。是可怪矣。命膺曰。我朝文治。猶有所未盡而然矣。提學洪國榮曰。此是禁中。故似未及設立內閣矣。命膺曰。宋朝文治極盛。故有賞花釣魚之宴。引接近臣。誠是美事。今日事亦倣此禮。而臣等幸忝本閣。得覩盛儀。不勝欣幸矣。予曰。此事非不美矣。而亦非每每設行之事也。國榮曰。然矣。至如此席。則君臣景會。一以爲諮訪治道。一以爲導達和氣。可謂一代美規。亦足有光於史策而但或不能如今日事。只以遊宴爲樂。則豈不與設置此閣之本意。大相經庭哉。此亦上下交勉處也。予曰。卿言誠是矣。禮畢乘輿還內。
정조 3년 · 강
命初十日次對進定於再明日。
정조 3년 · 목
敎曰。本道狀啓。待御史還朝後行査云。則許多屢朔滯囚亦屬可悶。旣有一二近例。以御史書啓在囚人保放。
정조 3년 · 목
予曰。訓將見之否。國榮曰。俄者見之矣。予曰。江都事何如云耶。國榮曰。江都形便。與前日所見無異。而大抵江都。實爲可守之地。留守之兼統禦使。誠好云矣。予曰。若然則喬桐將棄之耶。國榮曰。喬桐不可廢棄矣。予曰。江都泊船處何如云耶。國榮曰。得一可合處云矣。
정조 3년 · 강
召見左議政徐命善。巡審使具善復于誠正閣。
정조 3년 · 목
江華巡審後復命也。○予曰。江華喬桐果何如。善復曰。江都形便。自是天作之地。而喬桐爲其藩蔽。若設統禦營於江都。兼領水陸。則爲海門之長城。且喬桐仍置水使。使之控衛江都。亦足爲犄角之勢矣。命善曰。江都旣設統禦營。則喬桐之復置水營不緊矣。予曰。左相之言是矣。統禦使旣已變通。則又設水營。果爲不緊矣。予曰。都承旨入侍。予曰。訓將則以喬桐之仍置水營爲便。左相則以爲不緊。卿意以爲何如。承旨洪國榮曰。江都設置統禦營。蓋欲兼統水陸之意。而今於喬桐。又置水營。則此非變通之本意。且雖置防禦使。其於禦賊之事。豈獨不如水使乎。予曰。卿言果是矣。今此統禦營移設一款。雖是不可已之事。而大抵官制變通。實不可輕易爲之者。卿等必十分商量其利害便否。逆計數百年以後而爲之。然後可免日後之弊。而亦庶無旣設旋廢之患矣。國榮曰。爛加商量。然後可無後弊矣。予曰。卿等必思量其設施使否。而一一陳達也。善復曰。統禦營不可不移設。然後可爲海門重防矣。命善曰。今此統禦營移設之計。誠得變通之宜矣。至於措置方略。若得人而任之。則豈有爲弊之慮乎。國榮曰。設施之初。措置利害。不可不商確。而亦必得人而任之。然後可無僨事生弊之患矣。予曰。卿言是矣。今當設置之初。不可不擇人。而實無可合之人。是可悶矣。予意則以此作爲文武交遞之窠。似或無妨耶。國榮曰。無論文武。今番則擇有威望可以憚壓者。而遣之好矣。命善曰。擇其位高望重者。而間間遞遣則好矣。予曰。然矣。明日次對。當更商確矣。
정조 3년 · 강
判下兵曹 　毓祥宮展拜時軍兵磨鍊草記。
정조 3년 · 목
因該曹草記。敎以。訓鍊都監隨駕。步軍八哨。馬軍二哨磨鍊。禁軍三番隨駕。禁御兩營留陣安徐。
정조 3년 · 목
予曰。江都旣兼統禦使。而將多有設置之事。以武將擇送好耶。國榮曰。旣有武將爲留守之例。則果無拘礙矣。予曰。今日次對。則多有講定事矣。國榮曰。然矣。予曰。吳載紹以承旨奉命出去而入來。肅拜之以副司直爲之者。大違格例矣。國榮曰。似未照檢而然矣。
정조 3년 · 목
予曰。每以此事欲一下敎。而未果矣。近來停望之法。未知始於何時。而俄者適見官案。則至如尹東晚等數人。本非逆屬于連。又無大段罪。而空然枳塞。不復檢擬於政目者。已過數年。此何故也。左議政徐命善曰。尹東晚等所坐。臣亦未詳其何事。而停望之法。自是古例矣。予曰。吏判進前。予曰。停望旣是古例。則亦有文蹟之可據乎。吏曹判書鄭尙淳曰。文蹟臣亦未見矣。承旨洪國榮曰。以傳來所聞言之。古者堂下文官。若於言議之間有可罰事。則雖或暫時停望。而過一都政後。卽許復通矣。予曰。此。事不可不一番定式。然後可無弊端矣。停望之法。雖是郞官所主。而當與諸堂爛加商確。又取朝廷公議而爲之。然後可也。若只任一己之見。斷人平生之事。而筆之削之。惟意所欲。則亦豈非後弊所關乎。右參贊洪樂純曰。金載人朴天衡。雖未知其所坐何事。而此亦空然停望。至今不爲許通。可怪矣。予曰。今番銓郞復舊之後。凡於通塞之際。或不無過當之事。而其中亦安知無公議之所在不已者乎。大體刑賞之柄。雖在於上。而至於公議主張。不可不任之於下。則無論某某。其所停望與復望不必自上與知也。吏曹堂上須與郞官。爛熳商量。只取其公議而爲之可也。至於申大謙李得濟之名載明義錄者。此不過只言其時某某加資之事而已。初非渠輩有所罪犯而然也。今若以此而永爲廢棄。則豈非無謂乎。卿等亦須知悉此意可也。大體此輩與逆屬干連之徒。有所不同。而今若混同廢枳。無所區別。則亦非所以分彼此嚴隄防之道也。此不可不趁卽打開。分而二之。然後可使潛伺暗伏之徒。絕其窺覦希覬之望。而朝廷之好惡。由是而可以益明。隄防之義理。因此而可以益嚴矣。國榮曰。不可不一番區別。然後可使彼輩絕其窺覬之望矣。予曰。李章吾之當初處分。亦不過懲貪之意。而在謫旣久。不可無參酌之道矣。予曰。黃海兵使入侍。黃海兵使具以謙進伏。予曰。下往勉旃哉。以謙曰。敢不殫竭以圖涓埃之報。
정조 3년 · 강
命移設統禦營於江都。兼領三道水陸。
정조 3년 · 목
領議政金尙喆啓言。江華巡審使具善復別單。歷論海防形便。仍請移設統禦營於江都。兼領水陸事爲言矣。喬桐旣是重地。今若設置防營。則似無疏虞。而以江都保障之重。仍兼水使。統禦三道。兼領水陸。誠得變通之宜。依此施行。而別單節目諸條。統禦使出後。商量稟定。姑不逐段覆奏矣。從之。
정조 3년 · 강
命江華留守。文武中位高望重人簡遣。
정조 3년 · 목
領議政金尙喆啓言。江華留守。統禦三路。與前尤異。文武卿宰中。以位高望重人爲先簡遣。此後差出之際。請勿論文武另擇。從之。
정조 3년 · 강
命喬桐縣監陞爲府使。仍兼防禦使。
정조 3년 · 목
領議政金尙喆啓言。喬桐縣監。陞爲府使。仍兼防禦使。依前水使官制。以通政階。差出時。作陞資窠得宜矣。從之。
정조 3년 · 강
遞江華留守李鎭衡。以洪樂純代之。
정조 3년 · 목
領議政金尙喆啓言。江華留守旣兼統禦使。有此變通。則時任留守。不可不許遞矣。敎以。今姑許遞也。○敎曰。設施之初。必藉威望素著。資歷且高之人。然後可合此任。右參贊洪樂純。爲江華留守兼三道統禦使。
정조 3년 · 강
命江華留守所帶惠堂。姑令仍帶。事務次堂擧行。
정조 3년 · 목
領議政金尙喆啓言。江華留守洪樂純所帶惠堂。姑令仍帶。往在任所時。凡係事務。請使次堂擧行。從之。
정조 3년 · 강
命革罷安興移屬水營。
정조 3년 · 목
領議政金尙喆啓言。安興卽江都之門戶。而僉使之兼管餉使者。爲江都運餉之計也。至於湖西水營。僻處海口之內。設有賊船之蔽海。若當潮退之時。戰艦不能動。勢亦無奈何。今以安興爲水使行營。如海西所江之例。船隻繫泊於本鎭浦口。風和六朔。使之留住管轄。則闕防備禦。不至如前疏虞。若革罷安興。移屬水營。積峙餉穀。整理舟楫。輔車相依。受江都節制。則三道統禦之體。尤益圓好。若以此處分。則成節目報備局。消詳釐正。啓下後。知委之意。請分付該帥臣。予詢訓將。訓鍊大將具善復曰。洪忠水使之風和六朔。移住安興鎭。則在海防實是得計。水營亦難支保云。以此變通。爲兩便之道矣。予詢守禦使。守禦使徐命膺曰。江華之於忠水。忠水之於安興。俱爲輔車相依之勢。況今忠水殘弊無餘。而若令水使出防入防。如甕津所江之例。則朝家不責財力。立談之間。坐得雄鎭矣。從之。
정조 3년 · 강
命南漢山城修築時。別備錢一萬兩取用。
정조 3년 · 목
領議政金尙喆啓言。守禦使徐命膺狀啓。南漢修築時。別備錢一萬兩。有所請得矣。前人不虞之備。槪欲需用於保障。請依狀請取用。從之。
정조 3년 · 강
推濟州牧使金永綬。
정조 3년 · 목
領議政金尙喆啓言。濟州牧使金永綬。附近邑哨司鍊當擧行。而反耕方張。亦多擾民之弊。依近例停退之意爲辭矣。事勢誠然。使之依狀請擧行。而狀啓中臣之名字不書。難免不察。當該牧使。請推考。從之。
정조 3년 · 강
命會寧府使李應爀除朝辭赴任。
정조 3년 · 목
領議政金尙喆啓言。邊邑重地之交龜。不可許久遲滯。會寧府使李應爀。請除朝辭。直爲赴任。從之。
정조 3년 · 강
還差備局堂上權噵。仍差貢市堂上。
정조 3년 · 목
領議政金尙喆啓言。禮曹判書權噵。備局堂上還差。貢市堂上有闕代。請亦爲差下。從之。
정조 3년 · 강
推兵曹判書李徽之。
정조 3년 · 목
領議政金尙喆啓言。今日賓對。兵曹判書李徽之。以實錄廳進懸頉。事甚未安。推考。此後進不進單子。不得以此懸之意。請申飭。從之。
정조 3년 · 강
命史庫曝晒擇日擧行。嶺南待秋擧行。
정조 3년 · 목
領議政金尙喆啓言。各處史庫曝晒。依例擇日擧行。嶺南則方當大賑。民邑之弊。不可不念。請待秋擧行。從之。
정조 3년 · 강
命承旨柳義養沈念祖遞差。
정조 3년 · 목
領議政金尙喆啓言。夜下守禦使狀啓。不下備局。還下該廳。難免不審之責。坐直承旨請竝推考。敎以。遞差也。
정조 3년 · 강
飭侵漁平民之弊。
정조 3년 · 목
都承旨洪國榮啓言。巫女二字。實爲骨驚心掉。而朝家之命逐鄕外。出於禁暴止亂之意也。聞下隸輩徒藉官令。又生私慾。侵漁平民。痛駭莫甚。嚴飭法司。此後如有此等之弊。下屬嚴刑定配。不能檢察之堂郞。亦當有論罪之擧矣。敎以。所奏甚是。出擧條申飭也。
정조 3년 · 강
大司憲徐有慶陳啓討逆。賜批。
정조 3년 · 목
陳啓以爲。亂臣賊子。何代不有。而近年逆賊。往牒所無。其陰慘巧密。反有甚於辛壬之逆矣。當 先王靜攝之際。厚謙恐喝於內。麟漢唱和於外。幾使宗社顚覆。尙今追思。不覺毛髮之竪也。噫。近年之逆。卽辛壬之流波也。辛壬之賊緩討。以致近年之賊。麟謙貸頭。雲淵接足。纘述假息。輝文繼作。龜柱尙在。量翼倡起。此前逆未治。後出愈益㦧毒。斯豈非今日之所可懲前而毖後者哉。近日三司之請。實是擧國之憤。上下爭執。國體徒損。臣謂亟從三司之請。以明大義宜矣。批以。已悉於前後三司之批矣。
정조 3년 · 강
大司憲徐有慶陳啓。請祭酒宋德相亟遣近臣敦召。賜批。
정조 3년 · 목
陳啓以爲。祭酒宋德相請由之章一上。許暇之命遽下。難進易退。自是山林肥遯之素操。旣歸之後。苟不優加敦諭。以示必致之誠。則未易復來。況今國事泮渙。實非宿德之士。退伏林麓之時。亟遣近臣。勿拘時日。與之偕來焉。批以。所奏切實。另欲敦召矣。
정조 3년 · 강
大司憲徐有慶陳啓。請前後俯詢章奏。幷令有司講究覆啓。賜批。
정조 3년 · 목
陳啓以爲。向者群凶濁亂之時。國綱幾乎墜地。世道莫可收拾。識者之竊歎。至今未已。而自夫聖上御極。朝廷之上。宜其讜言日進。嘉謨日聞。而因循之風。阿謏之態。反有甚於前日濁亂之時。搢紳之間。惟以計較爲良策。顧瞻爲能事。雖日下求助之敎。月講做治之謨。徒作紙上空言。或有願忠之士。出謀發慮。以效芹曝之誠。而亦未見一一覆奏。如是而國何以爲國。臣謂前後俯詢者。章奏之可以稟處者。幷令有司講究覆啓。俾國事毋至泮渙。批以。言甚根據。事又急務。申飭攸司。期有實效也。
정조 3년 · 강
副校理趙尙鎭陳啓討逆。賜批。
정조 3년 · 목
陳啓以爲。今此諸賊之尙逭典刑。其可曰國有法。上下相持。荏苒歲月。便作文具。下情之抑鬱。當如何哉。伏望幷允三司之請焉。批以。已諭於都憲之批矣。
정조 3년 · 강
以兪彦鎬爲吏曹參判。
정조 3년 · 목
敎曰。吏曹參判前望單子入之。
정조 3년 · 강
以李鎭衡爲開城留守。
정조 3년 · 목
敎曰。開城留守。今適有窠。赴任屬耳。輕遞可惜。前江華留守李鎭衡。爲開城留守。
정조 3년 · 강
命珍島郡定配罪人李章吾出陸。
정조 3년 · 목
敎曰。關係非逆。志恒事後。猶有可恕。島配亦有多年。珍島郡定配罪人李章吾出陸。
정조 3년 · 강
命前承旨申應顯等敍用。
정조 3년 · 목
敎曰。當初處分。不過飭勵。前承旨申應顯敍用。又敎曰。罰已施矣。前守宮承旨金魯淳敍用。
정조 3년 · 강
命貢市人弊瘼招問以奏。
정조 3년 · 목
敎曰。貢市人久未聞弊瘼。其令該堂。今日招問以奏。
정조 3년 · 강
玉堂聯箚。請祭酒宋德相更加敦召。賜批。校理嚴思晚。李度默。副校理趙尙鎭南鶴聞。修撰金履禧鄭志儉。副修撰沈煥之吳大益。
정조 3년 · 목
聯箚略曰。向於祭酒宋德相之請暇還鄕也。略陳勉留之意。近又見史官回啓。則宿痾未快。登程無期。臣等固知其少待勿藥。匪久反面。而第今講筵頗開於三晝。啓沃正急於一日。苟或行期之遲延。以致時月之荏苒。則竊恐經席久虛。而聖工之禆益或疏。廟務方殷。而嘉謨之諮諏無所。伏乞更加敦召。使卽登途。批以。固知儒賢之不誑予。方欲更致意於招徠之禮。
정조 3년 · 강
正言沈樂洙上疏討逆。仍辭職。賜批。
정조 3년 · 목
疏略曰。人臣之義。莫急於討賊。聖王之政。必先於立綱。賊未討則號籲未暇少緩。綱不立則治理不可苟安。而君臣上下。不可一日忘者也。一國之所共討者。因循延拖。終不得施以常憲。次其故何哉。荏苒數年之中。民志不定。人心益陷。淫朋無以破除。醜類相與科結。則殿下雖悔。可復及乎。臣實痛之。臣前冬。忝在憲職。敢言臺官之不職。此固臣自反。而亦不過交勉之意。臺垣之臣。乃反引臣言。欲爲退托之資。臣竊爲之慨惜。今玆除命之下。義難冒承。竊冀遞臣之職焉。批以。爾言雖是。予亦有斟量者。爾其勿辭察職。
정조 3년 · 강
館學儒生生員金載謙等三百二十一人上疏。請祭酒宋德相加禮徵召。賜批。
정조 3년 · 목
疏略曰。祭酒宋德相許暇之行。月已更矣。臣等未知聖朝之暫許休暇。儒賢之不遄其返。有何不得已之故。而目今朝著新淸。治平有期。整肅頹綱。移易淆俗。正當一變之機。而不可一日緩也。此豈儒賢息偃山樊之時。臣等之憂歎不可言。伏想臨筵講讀。聖情亦必悵然於顧問之無所矣。伏願益加誠禮徵召焉。批以。爾等之言是矣。更欲致禮也。
정조 3년 · 목
以尹師國金思穆爲承旨。白東浚爲喬桐府使。洪樂淵爲順安縣令。李宜耆爲文義縣令。韓宅离爲安陵參奉。初仕也。南志默爲城津僉使。
정조 3년 · 강
安置李章吾于長城府。
정조 3년 · 목
義禁府啓言。珍島郡定配罪人李章吾。長城府出陸安置。請依例押送配所。允之。
정조 3년 · 강
王大妃殿進御一錢五分重人蔘粟米飮調竹瀝薑汁一貼。命煎入。加減蔘香散五貼。製入。幷榻敎也。
정조 3년 · 목
予曰。今番動駕。旣以京擧動例爲之。則驛馬不必入把矣。予曰。以畿伯狀啓觀之。昨日之雨。誠是甘霈矣。國榮曰。近來雨暘調均。故牟麥豐登無慮云矣。
정조 3년 · 강
召見下直守令于誠正閣。
정조 3년 · 강
召見時原任大臣以下于熙政堂。領議政金尙喆。領府事李溵。左議政徐命善。左捕將李柱國。右捕將李昌運。
정조 3년 · 목
請對也。○予曰。今此凶書之變。萬萬凶慘矣。其所排鋪設施。尤爲凶惡。與向來諸逆。一串貫來。世道人心。至於此極。寧不凜然而心寒乎。亂逆何代無之。而至如稱兵犯闕。古或有之。豈有如近來凶逆之必爲短兵接之計乎。仍命承旨鄭民始。以眞諺翻謄凶書後。予曰。卿等見此凶書。萬古豈有如許凶慘之逆節乎。尙喆等曰。其所排鋪設施。萬萬凶惡。臣等。不覺心掉而骨靑矣。如此凶逆。不可一時置之於覆載之間。卽令捕廳。設鞫正法。斷不可已也。承旨洪國榮曰。自捕廳。爲先卽速發捕好矣。予曰。捕將一人。先爲出去。卽卽發捕。予曰。當直都事趙光逵。宣傳官朴基豊。入侍。予曰。都事則出去。卽爲推捕以來。宣傳官則文書因爲搜探以來。國榮曰。如此凶逆。不可一時置之。不可不一問後正法矣。尙喆曰。凶書中排鋪。極爲叵測凶惡。所當卽爲鞫問矣。予曰。年年設鞫。實爲可悶。而此則不可不一問矣。國榮曰。親鞫時。時原任大臣命招。金吾堂上左右捕將兩司諸臺。依例牌招。予曰。依。
정조 3년 · 강
永祐園展拜時。命御營廳留都。驛馬加把。嚴飭。
정조 3년 · 목
因兵曹留都啓稟也。又因畿伯驛馬補把啓稟。敎以。皆依京擧動例爲之事。下敎。則驛馬入把。非所可論。內吹所騎馬外。一幷置之。雖一匹。切勿加把事嚴飭。
정조 3년 · 목
敎曰。親鞫處所。以肅章門爲之。
정조 3년 · 강
命禁軍入直外。一番排立。宮城扈衛置之。幷榻敎也。
정조 3년 · 강
差下問事郎廳趙時偉等。
정조 3년 · 목
左議政徐命善啓言。問事郎廳趙時偉朴祐源南鶴聞金履正金宇鎭鄭志儉柳誼柳孟養請差下。從之。
정조 3년 · 강
以金華鎭爲同義禁。
정조 3년 · 목
領議政金尙喆啓言。同義禁有闕代。請使之口傳差出。從之。
정조 3년 · 강
設親鞫于肅章門。領議政金尙喆。領府事李溵。左議政徐命善。判義禁洪樂性。知義禁金華鎭。同義禁沈頤之李性源。問事郎廳南鶴聞柳孟養金宇鎭趙時偉柳誼朴祐源鄭志儉金履正。
정조 3년 · 목
具翼善冠袞龍袍。乘輿。出協陽門。詣肅章門。陞座。○承旨鄭民始曰。鄭判府事。聞來到作門外。而不得入來云矣。予曰。出送標信。仍令入侍。予曰。每欲敦召。而未果。卿之處義。太過矣。鄭弘淳曰。伏聞國有逆變。倉黃入來。而臣之情勢。轉益危蹙。夫豈有重入脩門之望乎。予曰。金吾堂上及三司諸臣。進前。見此凶書。予曰。豈有如許萬古所無之凶逆乎。稱兵犯闕之逆。古或有之。豈有如此賊之必爲短兵接之計者乎。萬萬凶惡矣。尙喆等曰。如此凶逆。萬古所無矣。承旨洪國榮曰。此則古今所無之逆賊矣。予曰。罪人鄭櫟。移義禁府。予曰。問郞進前。命祐源。書罪人鄭櫟問目。予曰。鄭櫟上之。命志儉。讀諭問目訖。予曰。此等凶惡之逆。不必多聞。爲先勸杖。予曰。渠輩之窮凶逆節。綻露無餘。直爲遲晩之意。各別嚴問。罪人供曰。不知矣。予曰。萬萬狡惡矣。判義禁。連爲勸杖。予曰。萬古豈有如許凶逆乎。國家當直爲正法。須卽遲晩之意。連爲嚴問。期於承款。諸問郞。亦爲各別嚴問。祐源曰。罪人連以不知納供矣。予曰。各別勸杖。命善曰。罪人極爲妖惡矣。予曰。罪人鄭櫟。姑爲下幕。罪人李長潝上之。命宇鎭。書李長潝問目。仍命讀諭罪人訖。予曰。爲其父。而豈不知其子之事乎。國家不欲使父證子。故本事則雖不問之。而渠之親切於趾賊等。節一一無隱。直爲納招之意。嚴問罪人。罪人供曰。本不親於趾賊矣。予曰。非但趾賊而已。弘燮等賊。渠果不知乎。更加嚴問。予曰。金吾堂上。出意見盤問。樂性曰。罪人供辭。以爲弘燮則果因趙德成知之。而趾賊則初不相知云矣。予曰。罪人極爲狡惡。連爲勸杖。予曰。鄭益。和親切於誰家耶。渠必無不知之理。無隱直招之意。連爲究問。樂性曰。罪人連爲抵賴。皆曰不知者。極爲狡惡矣。予曰。鄭益和卽爲發捕。予曰。罪人李元榦。移義禁府。予曰。罪人李長潝。姑爲下幕。鄭益和上之。命志儉。書罪人鄭益和問目。仍命讀諭罪人訖。予曰。趾賊之凶謀逆節。渠爲同參之狀。旣以綻露。無敢隱諱。一一直招之意。嚴問。予曰。仍爲勸杖。罪人納供後。予曰。旣已親切。則逆謀亦豈不知。萬萬妖惡矣。連爲勸杖。命善曰。罪人抵賴之狀。極爲凶惡矣。予曰。趾賊怨國犯上之凶謀逆節。一一直告之意。嚴加究問。予曰。罪人連爲勸杖。樂性曰。罪人連以不知納供。極爲凶頑矣。予曰。鄭益和。姑令下幕。李元榦上之。命宇鎭。書罪人李元榦問目。命讀諭罪人訖。予曰。不必多問。直爲勸杖。予曰。渠之窮凶逆謀。今旣綻露無餘。則不必更問。直爲遲晩之意。嚴問。予曰。金吾堂上。何不申飭執杖邏將乎。連爲申飭。各別勸杖。國榮曰。此等逆賊。實是前古所無。不可泛然治之矣。尙喆命善曰。萬古豈有如許凶逆乎。雖不更問。直爲正刑。亦可也。予曰。罪人之連爲抵賴。尤極凶頑矣。各別勸杖。予曰。近來朝廷事。予誠不知矣。隄防若嚴。則此等事。豈又出乎。目今義理晦塞。國勢岌嶪。而如此凶逆。連爲層生。孰主張是乎。予誠不可知也。命善曰。至於隄防。孰敢一毫歇後。而凶逆又出。誠極凜然矣。尙喆曰。今番逆賊。其排鋪設施。極爲凶慘。與向來諸逆。一串貫來矣。予曰。凶逆何代無之。而近來逆賊。則輒皆爲短兵接之計者。天下萬古。寧有是耶。予於是。誠欲無言矣。國榮曰。今已夜深。待明朝。更爲鞫問好矣。尙喆命善曰。徹夜臨門。誠爲可悶。待明朝。更問好矣。予曰。罪人。姑下府。仍敎曰。親鞫待明朝爲之。○乘輿。由協陽門。還內。
정조 3년 · 강
命李敏培嚴杖。金疇國令都監嚴棍。
정조 3년 · 목
刑曹啓言。因訓鍊都監啓辭。犯夜人金疇國。幼學李敏培奪去。嚴處事。命下矣。疇國笞五十。敏培杖一百放送。敎以。雖無夜禁。申飭之敎。不敢若是。況近日法禁嚴明之時乎。又況軍門之所執捉者。身爲士子。任自奪打。萬萬無據。其在懲後之道。不可尋常處之。李敏培稱名人。依律文決杖。而勿爲徵贖。本曹堂上。開坐嚴杖。至於金疇國稱名人。旣不言幼學。則可知非士子。然則自本都監。何不嚴治。移送本曹乎。此則今都監。使之嚴棍。
정조 3년 · 목
予曰。世道尙未寧靜。怪類層出。誠可痛也。國榮曰。必是不逞之徒。煽動人心之計也。誠極痛惋矣。予曰。明日則齋戒相値。今日如未及收殺。則勢將姑罷矣。國榮曰。今日則必得其端緖矣。予曰。元榦之奴。尙未捕來。捕將不可無罪矣。
정조 3년 · 강
判下兵曹永祐園動駕時。軍兵草記。
정조 3년 · 목
兵曹啓言。昨年 永祐園動駕時。禁軍三番。訓局步軍六哨。馬軍二哨爲先廂。禁衛軍兵。全屬後廂矣。今番則何以爲之。敎以。依此爲之。
정조 3년 · 강
命隨駕百官。不緊軍銜幷減省。
정조 3년 · 목
因吏兵曹隨駕百官書啓單子。敎以。再昨日旣有下敎者。東西班中進排外不緊各司。及侍從外不緊軍銜。一幷減省。更爲脩入。
정조 3년 · 강
獻納李枰。陳疏懲討。仍請前縣監李基正定配。賜批。
정조 3년 · 목
疏略曰。臣待罪下邑。逖違天陛。二載于玆矣。其間範能諸賊之謀逆。實是窮天地所無之變。至於餘孼難測之類。又未知幾範能。伏在何處。噫。彼鄭妻龜柱。何等大逆。而尙且容息於覆載之間者。蓋緣義理不明。懲討不嚴而然。殿下有何商量而持疑哉。亟從群下之請。以洩神人之憤焉。前縣監李基正。家在全州。隣居啓禧。常與述纘輩。結爲死黨。範格就捕之後。暗使其子。往護其家。且偵其後。諸逆伏法。依歸無所。欲托量賊。以爲聲勢之計。量賊繼以伏法。失意倀倀。聽聞駭怪。如此不逞之類。以其兄之已施薄勘。仍而置之。則出沒鄕谷。締結匪類。安知無釀禍機之慮乎。臣謂亟施極邊定配之典。斷不可已也。仍伏念㣘馬之疾。越添於登途。起動無路。乞削臣職。仍治臣罪。批以首陳事。當留意。李基正事。依施。爾其勿辭。察職。
정조 3년 · 강
江華留守洪樂純。上疏請喬沁合設。賜批。
정조 3년 · 목
疏略曰。喬沁合一之論。乃增重海防。捍護神京。誠萬世之利也。第念喬桐爲沁都之門戶。沁都爲喬桐之堂奧。設令海寇將犯喬桐。而喬桐戰具單弱。放入內洋。則於是乎。沁都危矣。臣雖愚迷。亦當熟計節目一通。別具册子。敢此附進。乞令廟堂參量指揮焉。批以。條陳事宜。允愜予意。下廟堂。郞速稟處擧行。
정조 3년 · 강
命御營廳習陳。置之。
정조 3년 · 목
因該廳習陣單子。敎以。動駕在近。勞軍可悶。御營廳明日習陣。置之。
정조 3년 · 강
設親鞫于肅章門。領議政金尙喆。領府事李溵。左議政徐命善。判府事鄭弘淳。判義禁洪樂性。知義禁金華鎭。同義禁沈頤之李性源。問事郎廳南鶴聞柳孟養金宇鎭趙時偉柳誼朴祐源鄭志儉金履正。